Iben Akerlie om filmrollen: – En barsk, breial og ufin type
Soling, henge med venner, høre på musikk og ha det gøy. Slik beskriver Iben Akerlie jobben med å spille inn den nye norske ungdomsfilmen «Dryads- Girls Dont't Cry», regissert av Sten Hellevig, som kommer på kino i august. Les også: Utenlandske anmeldere hyller og slakter norsk film – Du kan nesten ikke kalle det jobb. Vi hadde det veldig hyggelig under innspilling, det var en skikkelig god atmosfære, forteller Akerlie. Hun har rollen som Henriette: En klassisk rockestjerne og selverklært geni. Hun har ikke fått bekreftelse fra fansen, men eier seg selv. Elsker det hun gjør og er arrogant og utadvendt. Akerlie beskriver Henriette som en barsk, breial og ufin type. – Dere kommer til å se en karakter, som få norske filmer har. Denne karakteren er så mye at den nesten blir unyansert. Det er en birolle som tar skikkelig plass, sier hun.Akerlie har ikke gjort noe liknende tidligere. Med roller i filmer som «Bulle bare bor her» og «Victoria», blir dette første gang hun spiller en person som kan sies å være litt slem. Filmen handler om bandet «Dryads», som består av skuespillerne Alba August og Allan Hyde, i tillegg til Akerlie. Bandet flytter inn i nabohuset til Hilde, som spilles av Anneli Aune. Hilde tar bilder av dem og blir etter hvert venner med Henriette, men det er også da hun lærer at det har sin pris å være kul.I sluttscenen i filmen spiller bandet på Hove-festivalen foran 8000 mennesker. – Altså, vi hadde playback for jeg kan ikke synge. Men det var en helt spesiell følelse å være der, og jeg så Alba og Allan følte det samme, sier hun. Sangene er lette å lære seg, og det endte med at hele Hove sang med. Akerlie mener innspillingen av filmen var utrolig morsom og avslappet, og det var rom for kreativitet. – Det var en veldig spontan innspilling. Det var innafor å komme med innspill og forslag, og var du inne på noe med rollen kunne du bare fortsette, sier hun. Hun er for tiden i gang med innspillingen av en liknende karakter i et humorkonsept på TV 2, som kommer på TV til høsten.
I filmen «Dryads - Girls don't cry» får du se Iben Akerlie (27) i rollen som rockestjerne.